**Likumprojekta “Grozījumi Jūrlietu pārvaldes un jūras drošības likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Netiek aizpildīts, pamatojoties uz Ministru kabineta 2009. gada 15. decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 5.¹ punktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Grozījumi Jūrlietu pārvaldes un jūras drošības likumā (turpmāk – JPJDL) ir Nacionālo bruņoto spēku (turpmāk – NBS) iniciatīva, jo ir secināts, ka spēkā esošais regulējums neparedz Jūras spēkiem kuģu kontroles, pārbaudes un aizturēšanas tiesības ostu ārējos reidos. No JPJDL 44.panta izriet, ka Jūras spēkiem ir tiesības kontrolēt, pārbaudīt un aizturēt kuģus Latvijas jurisdikcijā esošajos jūras ūdeņos ārpus ostas akvatorijas. Gan Likumā par ostām, gan katros atsevišķajos ostu noteikumos ir skaidri atrunāts, ka ostas ārējais reids ietilpst ostas akvatorijā. Līdz ar to, normatīvajos aktos ir jānostiprina Jūras spēku tiesības veikt minētās darbības ne tikai teritoriālajā jūrā, bet arī Latvijas ostu ārējos reidos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | JPJDL nosaka, ka Jūras spēki var kontrolēt, pārbaudīt un aizturēt kuģi Latvijas ūdeņos ārpus ostas akvatorijas.  Jūras spēkiem nav dots deleģējums kontrolēt, pārbaudīt un aizturēt kuģi ostas akvatorijā, kas ietver arī ostas ārējo reidu, jo ostas ārējais reids saskaņā ar normatīvajiem aktiem ietilpst ostas akvatorijā.  Esošais regulējums nosaka, ka Jūras spēkiem ir tiesības pārbaudīt alkohola koncentrāciju izelpotajā gaisā, lai konstatētu, vai jūrnieks, atrodoties uz kuģa Latvijas jurisdikcijā esošajos ūdeņos (jūrā), ir lietojis alkoholu.  Pamatojoties uz normatīvajiem aktiem tiesības veikt alkohola pārbaudes ostas akvatorijā, t.sk., ostas ārējā reidā ir policijai un Valsts robežsardzei (jūrā un ostā), bet tiesības veikt kuģu pārbaudes ostas akvatorijā, t.sk., ostas ārējā reidā savas kompetences ietvaros ir policijai (valsts, pašvaldību un ostas), Valsts robežsardzei un VAS “Latvijas Jūras administrācija”.  Taču minētajām institūcijām trūkst resursu norādīto pārbaužu veikšanai, it sevišķi ostās, kur ostas policija nav izveidota vispār un Valsts robežsardzei ir minimāls personāls.  Līdz ar to, šādas pārbaudes faktiski netiek veiktas, tomēr tās ir būtiskas kuģošanas drošības apsvērumu dēļ.  Latvijas ūdeņos ir augsts civilās kuģniecības blīvums un satiksmes intensitāte. Tas paaugstina gan nekonvencionāla, gan hibrīdkara draudu līmeni. Īpaša uzmanība jāpievērš hibrīdkara elementu attīstībai modernajā jūras karadarbībā - civilās kuģniecības platformu izmantošana militāra rakstura uzdevumu veikšanai. Viens no draudu novēršanas un samazināšanas elementiem ir kuģu apskates gan teritoriālajā jūrā, gan ostas ārējā reidā.  Jūras spēki attīsta un pilnveido kuģu pārbaužu veikšanas spēju, ir izveidotas apmācītas kuģu apskates grupas, kuras jau praktizē kuģu pārbaudes teritoriālajā jūrā. Dažkārt sliktu laika apstākļu dēļ Jūras spēku kuģu apskates grupu uzkāpšana uz kuģa teritoriālajā jūrā, lai veiktu kuģa pārbaudi, ir apgrūtināta. Līdz ar to kuģa pārbaudi drošāk ir veikt ostas ārējā reidā.  Lai noteiktos gadījumos Jūras spēkiem būtu tiesisks pamats veikt kuģu pārbaudi, kontroli un aizturēšanu, t.sk. alkohola koncentrācijas izelpotajā gaisā pārbaudi arī ostas ārējā reidā, ir nepieciešams izdarīt grozījumus JPJDL, Ministru kabineta 2016. gada 14. jūnija noteikumos Nr.363 “Kuģu kontroles, pārbaudes un aizturēšanas kārtība Latvijas ūdeņos” un Ministru kabineta 2008. gada 2. jūnija noteikumos Nr. 394 “Alkohola, narkotisko, psihotropo vai toksisko vielu ietekmes pārbaudes kārtība”.  Šāds pilnvarojums Jūras spēkiem novērsīs gadījumus, kad kuģis savas atrašanās vietas dēļ nevar tikt pārbaudīts, kā arī pilnvaru paplašināšana uzlabos uzņemošās valsts atbalsta spējas, piemēram, uzņemošās valsts atbalsta sniegšana sabiedroto kuģu apsardzes nodrošināšanā ostas ārējā reidā. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un NBS. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Projekts attiecas uz atbildīgo institūciju – Jūras spēkiem un noteikumi ietekmēs kuģus un uz tā esošās personas, kas atrodas uz kuģa Latvijas teritoriālajā jūrā un ostas ārējā reidā. |
| 2. | Tiesiskā regulējuma ietekme uz tautsaimniecību un administratīvo slogu | Projektam nav ietekmes uz uzņēmējdarbības vidi, Nacionālā attīstības plāna rādītājiem, konkurenci, vidi, un nevalstiskajām organizācijām.  Nav prognozējams būtisks administratīvā sloga pieaugums, kas nebūtu realizējams esošo resursu ietvaros. |
| 3. | Administratīvo izmaksu monetārs novērtējums | Nav iespējams aprēķināt. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar grozījumiem JPJDL ir nepieciešams veikt grozījumus arī Ministru kabineta 2016. gada 14. jūnija noteikumos Nr.363 “Kuģu kontroles, pārbaudes un aizturēšanas kārtība Latvijas ūdeņos” un Ministru kabineta 2008. gada 2. jūnija noteikumos Nr. 394 “Alkohola, narkotisko, psihotropo vai toksisko vielu ietekmes pārbaudes kārtība”, lai noteiktos gadījumos Jūras spēkiem būtu tiesisks pamats veikt kuģu pārbaudi, kontroli un aizturēšanu, t.sk. alkohola koncentrācijas izelpotajā gaisā pārbaudi arī ostas ārējā reidā. |
| 2. | Atbildīgā institūcija | Aizsardzības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |
|  |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā 2021. gada 30. jūnijā ievietots Aizsardzības ministrijas tīmekļa vietnē internetā un 2021. gada 1. jūlijā ievietots Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli līdz 2021. gada 16. jūlijam par likumprojektu tā izstrādes stadijā. |
| 3. | Sabiedrības līdzdalības rezultāti | Aizsardzības ministrijas noteiktajā termiņā līdz 2021. gada 16. jūlijam, kā arī līdz iesniegšanai uzsaukšanai Valsts sekretāru sanāksmē nav saņemts neviens sabiedrības līdzdalības pieteikums. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija un NBS. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta NBS līdzšinējo funkciju ietvaros. Ar projektu nav paredzēts mainīt NBS struktūru. |
| 3. | Cita informācija | Nav. |

Ministru prezidenta biedrs,

aizsardzības ministrs Artis Pabriks

Iesniedzējs:

Aizsardzības ministrijas

valsts sekretārs Jānis Garisons

Dreimane, 67335216

Liga.Dreimane@mod.gov.lv

Sliede 63404231

Vineta.Sliede@mil.lv